《常父寄半夏》
宋代·孔平仲

齐州多半夏，采自鹊山阳。累累圆且白，千里远寄将。

新妇初解包，诸子喜若狂。皆云已法制，无滑可以尝。

大儿强占据，端坐斥四旁。次女出其腋，一攫已半亡。

须臾被辛螫，弃馀不复藏。竞以手扪舌，啼噪满中堂。

父至笑且惊，亟使啖以姜。中宵方稍定，久此灯烛光。

大钧播万物，不择窳与良。虎掌出深谷，鸢头蔽高冈。

春草善杀鱼，野葛挽人肠。各以类自播，敢问孰主张。

水玉名虽佳，神农录之方。其外则皎洁，其中慕坚刚。

奈何蕴毒性，入口有所伤。老兄好服食，似此亦可防。

急难我辈事，感惕成此章。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。